ΓΡΑΠΤΗ ΕΡΩΤΗΣΗ E-0437/03

υποβολή: Erik Meijer (GUE/NGL) προς την Επιτροπή

(18 Φεβρουαρίου 2003)

Θέμα: Η αποκόλληση ελασμάτων πρόσοψης από μπετόν, γυαλί ή συνθετική ύλη που επικαλύπτουν την εξωτερική επιφάνεια νέων πολυώροφων κτηρίων με γραφεία ή διαμερίσματα

1. Γνωρίζει η Επιτροπή ότι ένας μεγάλος αριθμός των νέων πολυώροφων κτηρίων που στεγάζουν γραφεία ή διαμερίσματα και έχουν κατασκευασθεί κατά την τελευταία δεκαετία, είναι επικαλυμμένα στο εξωτερικό τους μέρος με ελάσματα πρόσοψης από μπετόν, γυαλί ή συνθετική ύλη, τοποθετημένα με βίδες ή αναρτημένα σε μεταλλικούς πήχεις και ότι η παλαιότητα ή μια θύελλα θα μπορούσαν να οδηγήσουν σε αποκόλληση και απρόοπτη πτώση των ελασμάτων πρόσοψης·

2. Μπορεί να αναφέρει η Επιτροπή εάν οι κίνδυνοι που συνεπάγονται τα εν λόγω ελάσματα πρόσοψης, ήτοι απώλεια ανθρώπινων ζωών ή, για λόγους ασφάλειας, μακροχρόνια παρεμπόδιση της πρόσβασης στα κτήρια αυτά, θα μπορούσαν να αποφευχθούν πλήρως μέσω οιασδήποτε κατάλληλης τεχνικής κατασκευής ή των κατάλληλων προδιαγραφών εκ μέρους της αρμόδιας αρχής·

3. Μπορεί να αναφέρει η Επιτροπή εάν τα εν λόγω ελάσματα πρόσοψης ξεκολλούν και πέφτουν περισσότερο ή λιγότερο συχνά σε ορισμένα κράτη μέλη της Ευρωπαϊκής Ένωσης από ό,τι σε άλλα· Σε ποια κράτη μέλη της προκύπτει το σοβαρότερο πρόβλημα και σε ποια το αντίθετο· Εξηγείται η διαφορά αυτή λόγω της διαφορετικής ηλιοφάνειας, θερμοκρασίας ή βροχοπτώσεων (ενδεχομένως λόγω όξινης βροχής) ή λόγω διαφορετικής νομοθεσίας και ασφαλιστικού καθεστώτος·

4. Μπορεί να αναφέρει η Επιτροπή εάν ορισμένα κράτη μέλη της Ευρωπαϊκής Ένωσης έχουν ήδη θέσει σε εφαρμογή ρύθμιση που ναποχρεώνει τους ιδιοκτήτες να πληρώνουν τις ζημιές, έχουν απαγορεύσει τα αιωρούμενα ελάσματα πρόσοψης ή εφαρμόζουν μια πολιτική προοδευτικής κατάργησής τους·

5. Κρίνει η Επιτροπή ότι θα ήταν σκόπιμο να προαχθεί μια διαρθρωμένη ανταλλαγή γνώσεων μεταξύ των κρατών μελών με στόχο τη βέλτιστη πρόληψη των ατυχημάτων που θα μπορούσαν να προκαλέσουν τα εν λόγω ελάσματα·

6. Κρίνει η Επιτροπή, αφενός ότι επιβάλλεται σε επίπεδο Ευρωπαϊκής Ένωσης η καθιέρωση ελαχίστων προδιαγραφών ασφάλειας των κτηρίων προς αποφυγή των ατυχημάτων που ενδέχεται να προκαλέσουν τα ελάσματα πρόσοψης, αφετέρου δε ότι θα πρέπει να απαγορευθούν οι εισαγωγές κατασκευών του τύπου αυτού από τρίτες χώρες·

7. Πέραν τούτου, με ποιον τρόπο προτίθεται η Επιτροπή να συμβάλει στην εντός της ΕΕ προαγωγή της ασφάλειας των οικοδομών και του περιβάλλοντος χώρου έναντι της πτώσης βαρέων στοιχείων·

Απάντηση του κ. Liikanen εξ ονόματος της Επιτροπής

(18 Μαρτίου 2003)

Η Επιτροπή συμμερίζεται την ανησυχία του αξιότιμου βουλευτή για τη διασφάλιση της προστασίας των ευρωπαίων πολιτών όσον αφορά την ασφάλεια των κτιρίων και των έργων πολιτικού μηχανικού.

Για το σκοπό αυτό, έθεσε σε εφαρμογή την οδηγία 89/106/ΕΟΚ του Συμβουλίου της 21ης Δεκεμβρίου 1988 σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα δομικών κατασκευών(1), η οποία βασίζεται σε έξι θεμελιώδεις απαιτήσεις που αφορούν, μεταξύ άλλων, την κατασκευαστική ασφάλεια, την ασφάλεια χρήσης και τον περιβαλλοντικό αντίκτυπο τωνλικών, των προϊόντων και των συναρμολογημένων συστημάτων που προορίζονται να ενσωματωθούν, σε διαρκή βάση, στα έργα.

Τα αναφερόμενα στοιχεία πρόσοψης εμπίπτουν στο πεδίο εφαρμογής της εν λόγω οδηγίας και, στο πλαίσιο αυτό, εκδόθηκαν εντολές τυποποίησης ώστε να εκπονηθούν το ταχύτερο δυνατό τεχνικές προδιαγραφές (πρότυπα και τεχνικές εγκρίσεις) για τα εν λόγω προϊόντα. Οι εν λόγω προδιαγραφές θα επιτρέψουν την αξιολόγηση των σχετικών προϊόντων με βάση τις βασικές απαιτήσεις της οδηγίας με σκοπό τη χορήγηση του σήματος ΕΚ που θα πιστοποιεί ότι πληρούνται οι προϋποθέσεις για τη διάθεσή τους στην αγορά και την τελική χρήση τους στο έργο.

Η εν λόγω οδηγία αποτελεί το μοναδικό νομοθετικό μέσο που διαθέτει η Επιτροπή για τη διασφάλιση της ελεύθερης κυκλοφορίας των προϊόντων του τομέα των δομικών κατασκευών και τον καθορισμό ορισμένων προδιαγραφών ούτως ώστε τα προϊόντα αυτά να ανταποκρίνονται σε κριτήρια ασφαλείας κατά τη μελέτη των έργων. Η επιλογή των προϊόντων, η χρήση τους στο τελικό έργο και η ευθύνη αυτής της επιλογής εξακολουθούν, ωστόσο, να βρίσκονται στη διακριτική ευχέρεια των μελετητών και των αναθετουσών αρχών οι οποίες πρέπει, εξάλλου, να τηρούν τις ειδικές απαιτήσεις που ενδέχεται να έχουν θεσπίσει τα κράτη μέλη σε θέματα ασφαλείας των έργων.

Οι εθνικές αρχές μεριμνούν για την καλή εφαρμογή των κανόνων της τέχνης κατά τη φάση μελέτης, ανέγερσης και χρήσης του τελικού προϊόντος και καθορίζουν τις αρμοδιότητες όλων όσοι συμμετέχουν σ' αυτήν τη διαδικασία. Όσον αφορά την εισαγωγή των εν λόγω προϊόντων, δεν συντρέχει λόγος απαγόρευσης, εφόσον ικανοποιούν εξίσου τις απαιτήσεις ασφαλείας με τα προϊόντα ευρωπαϊκής προέλευσης. Πρέπει να φέρουν το σήμα ΕΚ και να συνοδεύονται από εναρμονισμένες τεχνικές προδιαγραφές.

Οι επεξηγήσεις αυτές αφορούν τις ερωτήσεις 1, 2, 6 και 7. Όσον αφορά τις ερωτήσεις 3, 4, 5, τα κράτη μέλη είναιπεύθυνα για την αντιμετώπιση ενδεχομένων προβλημάτων που οφείλονται σε κατασκευαστικές αδυναμίες. Προς το παρόν δεν γίνεται ανταλλαγή πληροφοριών σε αυτόν τον τομέα και η Επιτροπή, συνεπώς, δεν είναι σε θέση να δώσει κάποια απάντηση.

(1) ΕΕ L 40 της 11.2.1989.